ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ጀነራል ጻድቃን፡ ሞት ጀነራል ሰዓረ 'ኣብ ኢንተለጀንስ ዓብዪ ጸገም ከም ዘሎ ዘርኢ እዩ' 25 ሰነ 2019 ምንጪ ስእሊ, Geez media መግለጺ ስእሊ, ጀነራል ጻድቃን 22 ሰነ 2019 (15 ሰነ 2011 ዓ.ም) ኣብ ክልል ኣምሓራ ከተማ ባህርዳር፡ ንመንግስቲ እቲ ክልል ዝመርሑ ላዕለዎት ሓለፍቲ ብብጾቶም ተቐቲሎም። ኣብ ተመሳሳሊ ዕለት፤ ምሸት ሰዓት 09፡00 (3፡00) ኢታማጆር ሹም ጀነራል ሰዓረ መኮንን ከምኡ ድማ ብጥሮታ ዝተሰናበተ ሜጀር ጀነራል ገዛኢ ኣበራ፡ ብሓላዊ እቲ ጀነራል ኣብ መንበሪ ቤት ጀነራል ሰዓረ መኮንን ከም ዝተቐትሉ ተነጊሩ። እዞም ኣብ ክልልን ፌደራልን ዝተፈጸሙ መጥቃዕትታት፡ ሓላፊ ጉዳያት ጸጥታን ምምሕዳርን ክልል ኣምሓራ ብዝነበረ ጀነራል ኣሳምነው ጽጌ ዝተዋደዱ ስጉምታት 'ፈተነ ዕልዋ መንግስቲ' እዮም ክብል መንግስቲ ተዛሪቡ። 'ዕልዋ መንግስቲ' ዝብል መግለጺ መሪሕነት ኣብዪ ኣሕመድ ክትዓት ይፈጥር'ኳ እንተሃለወ፡ ሹም ኢታማዦር ሰራዊት ምክልኻል ኢትዮጵያ ዝነበረ ጀነራል ጻድቃን ገብረትንሳኤ፡ "ዕልዋ መንግስቲ'ዩ ኣይኮነን ዝብል ነገር ነቲ ኩነታት ዝጠቅም ክትዕ ኣይኮነን" ብምባል ይገልጾ። ጀነራል ጻድቃን፡ ንጀነራል ሰዓረ መኮንንን ሜጀር ጀነራል ገዛኢ ኣበራን ማዕረ'ዩ ዝፈልጦም። ክልቲኦም፡ ኣብቲ ነዊሕ እዋን ዝወሰደ ዕጥቃዊ ቃልሲ፡ ደሓር ድማ መንግስትነት ምስ ሓዙ ብሓባር ብዙሕ ሰሪሖም እዮም። ክለሳ ትካላት ፀጥታን ድሕንነትን ቀሊል'ዶ ይኸውን?"ጀነራል ሰዓረ ኣብ ትግራይ'ዩ ዝቕበር" ስድራ ቤት "ጀነራል ሰዓረ ኣብ ትግራይ'ዩ ዝቕበር" ስድራ ቤት ጀነራል ሰዓረ መኮንን፡ ብኣንደበት ጀነራል ጻድቃን እንትግለጽ፡ ሞዴል ወተሃደራዊ መራሕን ወተሃደርን፣ ጥንቁቕ፣ ኣብ ውሳነ ምሃብ'ውን ንድሕሪት ዘይብል ንፉዕ ወተሃደራዊ ኣዛዚ'ዩ። "ጀነራል ሰዓረ፡ ዝወሃቦ ልኡኽ ብደንቢ ተረዲኡ ንዕኡ ዘድልዮ ኣማሊኡ፣ ሰራዊት ኣሰልጢኑን ዓሊሙን ዕጥቁ ተቖጻጺሩ፡ ቅድሚ ናብ ውግእ ምእታው ብሰዓራይነት ከም ዝወጽእ ኣረጋጊጹ'ዩ ዝኣቱ" ዝብል ጀነራል ጻድቃን፡ ኣብ ማሕበራዊ ህይወቱ ድማ ምትሕውዋስ ዝፈቱ፣ ዝቕልድ፣ ጸገም ታሕተዎት ወተሃደራት ተረዲኡ ፍታሕ ዝህብ ሰብ'ዩ ነይሩ ይብል። ኢትዮጵያ ሕዚ ነዚ ጀነራላ ስኢናቶ'ላ። ምኽንያት ሞቱ ድማ፡ ንውግእ ሰራዊት ሒዙ ዘሚቱ ዘይኮነ፡ ንደሕንነቱ ክሕሉ ዝተመደበሉ ተራ ወተሃደር ብዝተኮሶ ጥይት ኮይኑ። "እዚ ብቐሊሉ ዘይርኣይ ዓብዪ ናይ ጸጥታን 'ኢንተለጀንስን' ጸገም ከም ዘሎ'ዩ ዘርኢ ካብ ዝብል ንላዕሊ ካልእ ክዛረብ ኣይኽእልን" ይብል ጀነራል ጻድቃን። "ኣነ ከም ዝፈልጦ ኣይኮነን'ዶ ክንዲዚ ዝኣክል ተንኮል እናተፍሓሰ፡ ውልቀሰብ ዝገብሮም ንኣሽቱ ነገራት ከይተረፈ ቀልጢፉ'ዩ ዝፍለጥ ነይሩ። ሕዚ ግን፡ ኣብቲ ናይ ጸጥታ መሓውር ክርኣዩ ዘለዎም ነገራት ከም ዘለው'ዩ ዝርድኣኒ።" ብቐዳም ኣብ ባህርዳር ዝተወግአ ኣኽባሪ ሕጊ ክልል ኣምሓራ ሎሚ ሞይቱ ጀነራል ጻድቃን ካብ ዝነበሮ ተሞኩሮ ተበጊሱ፡ ኣብ ውሽጢ ሰራዊት ምክልኻል ነቲ ትካል ዝሕሉ 'ጸረ መረዳእታ' ዝበሃል ሓይሊ እንትህሉ፡ ንኸም ጀነራል ሰዓረ መኮንን ዝበሉ ዓበይቲ ሰበስልጣን ንክሕሉ ዝምደብ ሰብ በዚ መሓውር ከም ዝጻረ ይገልጽ። "ጀነራል ሰዓረ ብሓላዊኡ ምቕታሉ ግን፡ ኣብ ሓይሊ ምክልኻል ቀሊል ዘይብሃል ናይ ጸጥታ ጸገም ከም ዘሎ'ዩ ዘመላኽት" ዝብል መደምደምታ ኣለዎ። ምንጪ ስእሊ, PMO መንግስቲ ብወግዒ ካብ ዝበሎ ተበጊስካ፡ እቲ ኣብ ክልል ኣምሓራ ተኻይዱ ዝተብሃለ 'ክልላዊ ዕልዋ መንግስቲ'፡ ምኽንያት ሞት ብርክት ዝበሉ ሰበ ስልጣን ካብ ምዃኑ ሓሊፉ፡ ፖለቲከኛታት የካትዕ'ዩ ዘሎ። ዕልዋ'ዩ ኣይኮነን ኣብ ዝብል ክትዕ ክኣቱ ዘይደሊ ጀነራል ጻድቃን፡ "እቲ ተግባር ሕማቕን ካብ ሕጊ ወጻእን'ዩ" ብዝብላ ሓጸርቲ ቃላት'ዩ ዝገልጾ። እቶም ነዚ ተግባር ኣሊሞም ዝተብሃሉ ጥርጡራት፡ ሕዚ ብዘሎ ፌደራላዊ ስርዓት ክልል ሙሉእ ናይ ምቁጽጻር ዓቕሞም ንኡሽቶ'ዩ ኢሉ ዝወስድ እቲ ጀነራል፡ ብደረጃ ሃገር ዝህልዎ ጽዕንቶ'ውን ብኡ ልክዕ ንኡሽቶ ከም ዝኸውን ይሕብር። ስጋ-ብጾት!
